Els ciutadans som, en bona part, responsables de la nostra salut.
Molts estudis han demostrat que un estil de vida saludable redueix significativament el risc de desenvolupar un càncer, mentre que els hàbits nocius augmenten força les possibilitats de patir-ne un.Per això, us recomanem que:
Preneu cinc racions diàries de fruita i verdura.
Un estudi de l'ICO ha demostrat que les persones que consumeixen més fruita i verdura viuen més anys.
En concret, de tota la població, el 25% que consumeix més fruita i verdura arriba a tenir uns índex de mortalitat global fins a un 30% inferior que el 25% de la població que consumeix menys vegetals.
Aquesta diferència és conseqüència a que el grup amb una dieta més rica en vegetals té una menor incidència de casos de càncer, de patologies cardiovasculars, de complicacions respiratòries i de diabetis.
Incorporeu l'activitat física en la vostra rutina diària: camineu mitja hora a pas ràpid, pugeu escales, baixeu de l'autobús un parell de parades abans per continuar el recorregut a peu...
Practiqueu algun esport: anar en bicicleta, nedar, fer tai-xi...
La pràctica regular d'exercici ha demostrat que redueix les possibilitats de desenvolupar certs tumors, com el de còlon.
Les vacunes ens protegeixen davant d'infeccions que poden provocar importants problemes de salut.
Alguns virus, per exemple, estan associats a certs càncers.
Mantingueu al dia el vostre calendari de vacunes i consulteu el vostre equip de salut de referència quan viatgeu o tingueu algun dubte.
Hi ha càncers que diagnosticats precoçment es poden resoldre.
Les proves indicades són: una mamografia cada dos anys per al càncer de mama, dels 50 als 69 anys, una citologia cada tres anys per detectar el càncer de coll d'úter i una prova de sang en femta cada dos anys per al càncer de colon i recte, també dels 50 als 69 anys.
La prevenció comença amb l'observació del propi cos. Si descobriu algun d'aquests símptomes: un bony, una ferida que no cicatritza (fins i tot a la boca), una piga que canvia d'aspecte, pèrdues anormals de sang, alteracions intestinals o urinàries persistents, tos o ronquera permanent, consulteu el vostre metge.
El tabac conté múltiples components tòxics i és la causa principal de moltes malalties oncològiques i cardiovasculars.
No fumar i evitar els llocs amb fum és eliminar un dels riscos més perillosos per a la vostra salut i la dels qui us envolten.
Les begudes alcohòliques incrementen el risc de molts tipus de càncer.
Si beveu alcohol, modereu el consum de vi, cervesa o altres begudes alcohòliques a un màxim de dues diàries si sou home, o a una si sou dona.
És essencial controlar la dieta i mantenir el pes recomanat.
Per fer-ho, modereu la ingesta de calories i elimineu o reduïu aquells aliments amb un alt contingut en greixos.
L'exposició excessiva al sol en la infantesa provoca càncer de pell.
Cal prendre el sol amb molta moderació, evitant les hores de màxima intensitat solar, especialment en els primers anys de vida.
Si manipuleu substàncies tòxiques, respecteu estrictament les normes de seguretat destinades a evitar qualsevol tipus d'exposició.
Feu servir guants, mascaretes o altres instruments adequats per a la vostra protecció.